Waar my wasgoed son vang – Kouevuur
Februarie 25, 2013 Son
Op 14 Februarie “tag” Maankind my om my wasgoedlyn/draad te wys, maar toe gebeur so baie dinge dat ek amper vergeet. Wel, eerder laat as nooit.
Ek het baie laat in my lewe eers ‘n wasmasjien gekoop. Toe my kinders klein was, het ek doeke in ‘n Steri-Nappy emmer gegooi en daarna met die hand gewas. Dit was voor weggooidoeke. Wel, daar was weggooidoeke, maar dit was regtig net vir spesiale tye, soos vakansies en ver ry.
Om wasgoed te was, was (is) altyd vir my half terapeuties. Jy hoef nie vreeslik te dink nie en kan eintlik jou kop op allerhande ver paaie laat loop. Deesdae het ek ‘n fensie toploader en ek hoef maar net kleure te skei en in te gooi, waspoeier en versagmiddel in die gaatjies en ‘n paar knoppies te druk en die res is nie my probleem nie.
Maar vir my is wasgoed ophang nogal ‘n ritueel. Hou in gedagte dat ek nie stryk nie en sover moontlik ook nie klere koop wat nodig is om gestryk te word nie. Ek loop dus met my mandjie gewaste klere wasgoeddraad toe en daar begin my OCD 😉
Die agterste draad is vir beddegoed en kussingslope. Die middelste draad is vir onderklere en sokkies en die voorste draad is vir hemde, rompe en langbroeke. As daar nie beddegoed is nie, dan is die agterste draad vir die onderklere en sokkies.
Goed wat pare is, word altyd reg langs mekaar opgehang. Soos dieselfde kussingslope of ‘n paar sokkies. Elke sokkie word by die hak gevat en behoorlik uitgeskud en dan aan die bokant van die enkel deel opgehang.
Elke hemp word onder die arms vasgesteek, sodat daar nie pennetjie merke aan die onderkant is nie. Elke broek of romp word aan die bokant (die middel gedeelte) vasgesteek met drie pennetjies. Een op elke naat en een in die middel.
Elke kledingstuk word ordentlik uitgeskud en baie presies opgehang, sodat dit so min as moontlik plooie of kreukels in het agterna. Elke stukkie wasgoed word ook so van die draad af netjies opgevou en in die emmer gesit. Van daar gaan dit dan rak, kas of hopie toe.
En terwyl ek nou so heen en weer tussen my drie drade loop, is dit my uitsig:
En soms speel Kattie so bietjie tussen die wasgoed deur
En in die winter gebruik ek wel my tuimeldroër – ek maak elke aand my handdoek warm daarin voor ek gaan bad, want ek doen nie goed met koud kry nie. Verder sal ek net as dit reën die tuimeldroër gebruik, en elke bietjie winterson gebruik om my wasgoed droog te kry. Baie keer sal ek dit wel van die draad af vir so ‘n paar minute in die tuimeldroër gooi, net vir daardie ekstra bietjie droog en warmte.
Fluit fluit, my wasgoed storie is uit. O ja, NET ek hang my wasgoed op. Nog al my lewe lank.
Previous Post Geweld het geen spesifieke gesig nie
Next Post My eerste veeveiling
27 thoughts on “Waar my wasgoed son vang”
April 4, 2013 om 2:13 nm
Ek is ‘n absolute blog-nuweling,maar ‘n ou wasgoedwas-verslaafde. Daardie son op die kaal voorarms en die dink, dink, droom…
Ek verstaan daardie ritueel en het dit lief. Deel van my Maandag-malheid.
April 4, 2013 om 2:14 nm
Welkom! Wat is jou blog adres 🙂 Sodat ons kan kom lees.
April 6, 2013 om 3:17 nm
April 1, 2013 om 9:15 vm
Son, ek het ‘n vriend wat sy wasgoed sommer net so oor die lyn gooi – geen uitgeskud nie, geen pennetjies nie. En elke keer as ek dit sien dan ontstel dit my soos ‘n toneel by ‘n slagpale!! Wasgoed moet NETJIES gehang word 😉 En ja, kom bly maar in die Karoo. Ek kan dit aanbeveel.
Maart 4, 2013 om 11:44 vm
Wat ‘n great uitsig vir wasgoed! As ek so ‘n uitsig gehad het sou ek ook my wasgoed self gehang het.
Februarie 28, 2013 om 2:33 nm
Ek sal vir my ‘n heerlike kamp-stukkie opslaan met stoel en koeldrank bankie, die mandjie eenkant los, en net die lafenis wat die natuur bring, opdrink . . . die foto’s is asemrowend mooi!
Februarie 28, 2013 om 7:02 nm
Nee, jy kan eerder op die stoep kom sit. Is nog beter uitsig 🙂
Februarie 25, 2013 om 2:12 nm
Dit was darem nou die mooiste ophangwasgoedsessie ooit…mooiste mooi, en die lug is skoooon. Almal wat skoon lug het waardeer dit tog, hier hoes ons ewig!!
Februarie 25, 2013 om 2:52 nm
Dis hoekom ek so sukkel as ek Gauteng toe moet gaan 😉
Februarie 25, 2013 om 1:25 nm
Ja, wat ‘n wonderlike uitsig… Volgende week… 🙂
Februarie 25, 2013 om 1:49 nm
Ons gaan natuurlik ‘n koffietjie (of iets) drink né 🙂
Februarie 25, 2013 om 1:50 nm
Februarie 25, 2013 om 1:56 nm
Ek is ook volgende week daar, maar indien julle nie te veel omgee nie sal ek eerder die wasgoed ophang en die Argus ‘n mis gee
Februarie 25, 2013 om 1:58 nm
Jy kan die wasgoed en die Argus ‘n mis gee en net die koffie raak drink saam met die Vosperd 😉
Februarie 25, 2013 om 2:03 nm
Klink vir my na ‘n plan.
Februarie 25, 2013 om 1:23 nm
Ag, ek is so bly om te sien waar jy bly, en nee, dit sou nie maak dat ek twee keer ‘n dag wasgoed was nie 🙂 ….dog ek’s die enigste een met ‘n mooi uitsig….maar kyk nou net ons mooie land van die bloggers!!!!
Februarie 25, 2013 om 1:48 nm
Ons hele land is mooi, Loli. Ons moet dit net raaksien 🙂
Februarie 25, 2013 om 1:20 nm
Ek het nou kliphard gelag !! Vir regtig het ek gedink dit is net ek wat effens CDO (is meer logies so) eienskappe openbaar met my wasgoed. Ek lees myself hierso hard en duidelik.
Niemand sien kans om saam met my wasgoed op te hang nie. Skoonsus het eenkeer probeer en later agteroor gesit soos sy haar vergaap aan my. Nou as ons skouerskuur in die Weskus doen sy die was gedeelte en sê : wag, wag, ek wil kom kyk.
Februarie 25, 2013 om 1:47 nm
Wel, ek is bly om te lees ek is nie die enigste een wat wasgoed weird is nie 😆
Februarie 25, 2013 om 1:04 nm
Ai hoe lekker om so ver te kan uitkyk!! Spasie vir drome 🙂
Februarie 25, 2013 om 1:42 nm
Ja Kameel, maar dit bederf mens. Ek sal nie maklik weer tussen huise kan bly nie 🙂
Februarie 25, 2013 om 2:36 nm
Jy klink nie vir my na ‘n mens wat tussen huise hoort nie Son!!!
Eintlik begin ek deesdae dink ek hoort in die Karoo 😉
Februarie 25, 2013 om 12:56 nm
Met so ‘n uitsig sal en ten miste twee keer per dag wasgoed doen en ophang.
Februarie 25, 2013 om 1:41 nm
SO lief is ek ook nou nie vir wasgoed nie – as ek op my stoep SIT, kan ek ook so uitkyk oor die berge 😉
Februarie 25, 2013 om 12:54 nm
Ek is net so OCD op my clothes horse. Elke soort sokkie het sy plek, moenie oefensokkies regs hang nie, hulle kom links.
In die winter gebruik ek soms daai wasperd en dan hang ek ook so netjies-netjies 😆